166 000 Twitterrekeninge opgeskort weens ekstremistiese inhoudArgieffoto: Pixabay.com Twitter het oorlog verklaar teen terroristiese inhoud op dié sosialemediaplatform met meer as 166 000 Twitterrekeninge wat in die tweede helfte van verlede jaar opgeskort is, het dié sosialemediamaatskappy Donderdag gesê. Dít is omtrent ’n vyfde minder in vergelyking met die eerste helfte van die betrokke jaar. Luidens ŉ verklaring het Twitter ŉ totaal van 166 153 rekeninge tussen Julie en Desember verlede jaar weens die bevordering van terrorisme opgeskort, wat ŉ afname van 19% toon in vergelyking met die 205 156 rekeninge wat in die voorafgaande ses maande opgeskort is. Maatskappye soos Facebook, Google en Twitter is tans onder druk van regerings en owerhede wêreldwyd om ekstremistiese inhoud vinniger van platforms te verwyder om optrede ingevolge streng wetgewing te vermy. Twitter het met die bekendmaking van sy jongste deursigtigheidsverslag gesê 91% van rekeninge met inhoud wat terrorisme bevorder, is op dié platform opgeskort. Die meeste van hierdie rekeninge is reeds voor die eerste twiet opgeskort nadat data wat gebruik is om die spesifieke rekeninge te skep, dadelik rooi ligte laat flikker het. Sinead McSweeney, Twitter se adjunkpresident vir openbare beleid, het gesê die aantal terroriste-organisasies wat probeer om van Twitter se diens gebruik te maak neem jaarliks af. “Dit kan toegeskryf word aan ’n robuuste tegniese benadering wat ons oor baie jare verbeter het. Ons word bemoedig deur hierdie statistiek, maar sal waaksaam bly,” het sy gesê.